Poul Andersen (S), 2003-11-06:
Vi er jo inde i en fase nu, hvor jeg synes, der er god grund til at takke Enhedslisten, fordi den har rejst den her forespørgsel i dag.
Men jeg må også sige, at når vi bevæger os ud i landdistrikterne osv., er det altså et spørgsmål om, at man altså der er dybt afhængig af privatbilen.
For os er det et spørgsmål om både-og, så vi får en helhed i vores trafik og det, der skal være anvendeligt for den enkelte bruger i dagligdagen.
Så vil jeg gerne sige, at det hos mig ligesom hos hr. Keld Albrechtsen er noget, der skurrer lidt i ørerne, når ministeren her i dag siger, at det er en samlet investering på 91 mia. kr., der er fremlagt.
Nu skal jeg lade være med at stå og pille den ud set med socialdemokratiske øjne, men bare henvise til den tv-udsendelse, der var i går aftes, hvor en trafikforsker var inde for at kommentere det fremlagte forslag, og hvor man mener, at det, der ligger i den pakke her, er et sammenkog af samtlige aftaler inden for området, hermed også fra tidligere regeringer osv., og at det efter hans udsagn var et spørgsmål om, at der i realiteten var et udestående i forhold til DSB, som skulle betale en stor og væsentlig del af det her på i størrelsesordenen 500-600 mio. kr. om året.
Så var det ellers et spørgsmål om at finde i størrelsesordenen 350 mio. kr. i en 2-årig aftale i forhold til det med Banestyrelsen og renovering af jernbanenettet.
Jeg må sige, at det var lidt højere tal, end jeg ellers tidligere har hørt.
Ved efterårstid, da det var efterårsferie, var det i størrelsesordenen nogle og tres milliarder kroner.
Men jeg synes, det er interessant.
Forskerens udregning og gennemgang af det her er faktisk meget i tråd med det, som vi også kan se er det reelle indhold i den her aftale, hvor ministeren er ude at smykke sig med lånte fjer.
Men det har jeg også selv sagt personligt til ministeren, man han har ikke ændret adfærd, og jeg synes jo, at man skulle tage at smykke sig med de reelle resultater, man opnår, i stedet for at tage æren på bekostning af andres indsats.
Regeringen har sammen med Dansk Folkeparti fjernet taksttilskuddet, og det har haft en stor indvirkning på mønsteret i passagertrafikken.
Og det er jo rigtigt, som hr. Morten Homann har nævnt her i dag, at Søndagsavisen har haft
en gennemgang af det.
Overskriften på Søndagsavisens sidste udgave her fra weekenden er klar og tydelig: Vi dropper tog og bus.
Det er det, man opnår ved det, man har iværksat fra regeringens og Dansk Folkepartis side.
Det vil også på længere sigt give utrolig store og uoverskuelige konsekvenser, hvis man tror, at man alene kan klare den fremtidige trafikudvikling kun ved at udbygge vejene i og omkring København.
Der er en sammenhæng i tingene.
Det er også det, som ministerens kollega, borgmesteren på Frederiksberg, Mads Lebech, giver udtryk for.
Han siger i Søndagsavisen den 2. november: Jeg beklager, at regeringen har skåret i billetstøtten til den kollektive trafik i 2004.
Det er uheldigt, at regeringen har skåret 340 mio. kr. væk.
Derfor har HUR givet ekstra 50 mio. kr. til den kollektive trafik i 2004 for at modvirke de værste stigninger.
Han forstår godt, at staten skal bruge penge til at forbedre skinnenettet, men det er ikke det bedste tidspunkt at hæve billetpriserne på, fordi vi i forvejen er under pres, påpeger han.
Det var som sagt ministerens egen politiske kollega, borgmesteren på Frederiksberg.
Det er en forudsætning, at vi også får udbygget nærbanerne, som det er aftalt.
Jeg må sige, at den opfølgning, der har været på det, er utrolig skuffende.
Jeg er udmærket vidende om, at Venstre og De Konservative ikke har været deltagere i forliget om Odense-Svendborg og Grenaabanen og også det omkring Aalborg.
Men det er lidt skuffende, når man på et møde den 6. oktober hos ministeren ligesom får ridset op, at der er problemer, og man så efterlyser noget, der skal gøres ved det, og de så ikke følger op på tingene med et notat.
Vi skriver den 6. november i dag, og vi har endnu ikke hørt noget.
Jeg må sige, at den måde, som det her er håndteret på, er klart utilfredsstillende.
Jeg vil gerne sige, at vi forventer en helt, helt anden indsats fra ministerens side, ellers må vi jo prøve at gøre andre ting.
Hvis ministeren synes, at det skal følges op med ugentlige samråd, er vi selvfølgelig også i stand til det.
Jeg synes bare, man skulle tage og trække i arbejdstøjet og se at få fulgt op på de ting, der også er en forpligtelse.